**A Vanyarci Evangélikus Egyházközség Hírlevele**

**2020. május 17. Húsvét utáni ötödik (Rogate) vasárnap**

 Igehirdetési alapige: 1Tim 2,1-3

 Pál apostol ezt írja: **„Arra kérlek mindenekelőtt, hogy tartsatok könyörgéseket, imádságokat, esedezéseket és hálaadásokat minden emberért, a királyokért és minden feljebbvalóért, hogy nyugodt és csendes életet éljünk teljes istenfélelemben és tisztességben. Ez jó és kedves a mi üdvözítő Istenünk színe előtt.”**

 Keresztyén Gyülekezet, kedves Testvéreim az Úr Jézus Krisztusban!

 A mai vasárnap az imádság vasárnapja. Jézus maga is tanította és buzdította tanítványait: **„Bizony, bizony, mondom néktek, hogy amit csak kértek az Atyától az én nevemben, megadja nektek. Eddig nem kértetek semmit az én nevemben: kérjetek és megkapjátok, hogy örömötök teljes legyen.”** A szenvedése, feltámadása és mennybe való visszatérése előtt álló Úr az imádság fontosságát hangsúlyozza övéinek. Nem rangsort említ, hiszen az imádság nem egy lehetőség az istenkapcsolat megélésének többféle gyakorlata között, hanem maga az Istennel való kapcsolat. Beszélgetés, kommunikáció a mindenható Atyával, menny és föld teremtőjével. Mostantól már Jézus nevében kérhetünk nagy dolgokat. Mit jelent Jézus nevében kérni? Egy gyakorlati példa álljon elénk. Mai fejlődő világunkban ugyan számszerűleg csökken, mivel itt vannak számítógép és mobiltelefon adta lehetőségek, de mégis megmarad a postán feladott levelek és képeslapok használata. Ha feladunk valamit a postán, jól tudjuk, arra a levél súlyához és méretéhez képest bélyeget kell venni. Amikor a postán felkerül a bélyeg a borítékra, akkor ők felelősséget vállalnak azért, hogy a levél elérjen a címzetthez. Nem futunk a postás autó vagy postavonat után, ellenőrizve, tényleg eljut-e a levelünk a helyére? Megbízunk egymásban, hisszük, mindenki legjobb tudása szerint végzi a dolgát, így a posta is. Így bízhatjuk imádságainkat Jézusra. Ő megígérte, hogy közvetít, és az ő szeretete bélyeg az én imádságomon. Neki köszönhetjük, hogy imádságaink cél érnek, eljutnak az Atyához. Fontos a helyes címzés, irányítószám, hallottuk régen nagyon sokszor. Az imádságban is így van, ha Jézus nevében az Atyához címezzük kéréseinket, fohászainkat, biztos, hogy cél érnek. Nem biztos, hogy mindent azonnal megkapunk, és nem is követelőzhetünk, de tudhatjuk, hogy ami fontos és szükséges mennyei Atyánk ítélete szerint, jó időben megkapjuk.

 Pál apostol is imádságra buzdítja Timóteust és a gyülekezeteket. Egészen konkrétan az istentiszteletek gyakorlatáról van szó. Nem ad pontos menetrendet (liturgiát) a közösségeknek, mikor és mennyit kell prédikálni, énekelni, imádkozni, és mi a helyes sorrend. A maga egyszerűségében megállapítja, hogy keresztyének bármiféle összejövetele Krisztus nevében nem lehetséges imádság nélkül. Nem azért, mert emberi parancsolat szerint „kötelező” elem vagy kegyes gyakorlat az imádság, hanem mert annyira egyértelmű, hogy a keresztyén közösségben együtt is beszélgetnek az Atyával és a Fiúval. Ahogyan elemi igény az, ha összejövünk egy családi találkozásra, akkor beszélgetünk, meghallgatjuk a másikat, mert kíváncsiak vagyunk egymásra és érdekel, amit mond, és mi magunk is elmondjuk a gondolatainkat, érzéseinket. Ugyanígy természetes, hogy azzal, akitől kaptuk az életet (Atya), és akitől kapjuk a megváltást, az új életet (Fiú), beszélni akarunk. És ahogyan az emberi kapcsolatokban probléma, ha már nincs kommunikáció harag vagy sértődés miatt, ugyanúgy az sem természetes, ha valamiért az ember nem beszél Teremtőjével és Megváltójával, azaz nem imádkozik. Az imádság a dolgok helyrehozatalának az eszköze is. Isten mindig nyitott a párbeszédre, és Isten Szentlelke is folyton azért fáradozik, hogy élő legyen a kapcsolat: könyörögjünk, imádkozzunk, esedezzünk, hálákat mondjunk.

 Az apostol valamiért fontosnak tartja azt, hogy az imádáság egy-egy témáját is megnevezze. Ismerhette a veszélyt, hogy a keresztyén közösségek is könnyen befele fordulnak, látásuk és felelősségük beszűkül, pedig az imádság bizony nagyon nagy felelősséget is jelent. A 2011-ben elhunyt híres angol lelkész-teológus John Stott írja le ezzel kapcsolatban egy személyes tapasztalatát: „Néhány évvel ezelőtt részt vettem egy gyülekezeti istentiszteleten, ahol a lelkész távollétében egy idősebb laikus testvér vezette az imádságot. Először azért imádkozott, hogy a lelkész érezze jól magát a nyaraláson (ez rendjén is van), majd pedig a gyülekezetbe járó két idősebb asszony gyógyulásáért könyörgött (ez is rendjén van, hiszen imádkoznunk kell a betegekért). Ám ezzel véget is ért a könyörgés, amely aligha tartott harminc másodpercig. Szomorúan távoztam, és úgy éreztem, hogy ebben a gyülekezetben az emberek saját elképzelésükre formált kis falusi istenséget imádnak. Nem ismerték fel a világ szükségleteit, és nem foglalták bele a világot imádságaikba.” Pál kéri Timóteust, mindenkor imádkozzanak a királyokért és minden feljebbvalóért. Nem ellenséget vagy ellenfelet kell látni az állami hatalomban, hanem Isten rendelését: **„Minden lélek engedelmeskedjék a felettes hatalmaknak, mert nincs hatalom mástól, mint Istentől, ami hatalom pedig van, az az Istentől rendeltetett.”** (Róm 13,1) Pál egyenesen Isten szolgájának nevezi az állami hatalmat, akinek engedelmeskedni kell, nem csak a harag miatt, hanem a lelkiismeret miatt is. Az államhatalom tehát Isten teremtési rendje, amelynek az a feladata, hogy biztosítsa az állampolgárok nyugodt és csendes életét, dolgozhassunk békében, élvezhessünk munkánk gyümölcsét, élhessünk istenfélelemben és tisztességben. Luther Márton egyszer azt mondta, ha megszűnne az államhatalom, az olyan lenne, mintha egy állatkertből egyszerre csak minden állatot szabadon engednének. Nem kell hozzá nagy fantázia, mi történne. Bizony voltak már az emberi történelemnek ilyen anarchikus időszakai (görög szó: vezetés, fej nélküli állapot, fejetlenség). Mindenkinek érdeke, hogy az ország jól működjön, és becsületesen tegye Istentől kapott feladatát. És ezért még imádkozni is kell. A vezetők kapjanak erőt és bölcsességet, mint akik tudják, egyszer minden vezető Isten előtt is számot fog adni.

 A mostani helyzetünkben különösen is igaz ez. Az autóvezetők tudják, nem mindegy, hogy fényes nappal, kiváló látási viszonyok mellett, száraz útburkolaton vezetünk hosszú kilométerekig egyenes utakon, vagy téli időszakban, nedves, jeges kanyargós szerpentinen autózunk. Vannak időszakok egy ország életében is, amikor a dolgok „szinte” maguktól rendben mennek (persze akkor is hatalmas munka folyik), és van, hogy hirtelen sok-sok kormánymozdulatot kell tenni azért, hogy az autó ne az árokban kössön ki. Most bizony ezt az időt éljük. Nagy szükség van az Istenre figyelésre, a csendben az ő szavának meghallgatására és az engedelmességre, hogy fennmaradjunk az úton. Sok-sok könyörgésre, hogy Isten vezesse döntéseinket, és Ő vezesse a vezetőket.

Istent üdvözítő Istennek nevezi Pál. Azon túl, hogy békességben éljünk és imádkozzunk itt a földön, Isten végső célja az, hogy üdvözítsen bennünket Jézus Krisztus által. **„Krisztus nem azt ígéri, hogy aki benne hisz, örök élete lesz, hanem azt, hogy mihelyt hiszel bennem, legott örök életed van. Tehát nem eljövendő, hanem jelenvaló ajándékról beszél. Az örök élet már most az enyém. Ha meg nem kapom itt e földön, odaát már soha többé nem jutok hozzá.”** – mondja Luther Márton. Tehát most van itt az ideje a könyörgésnek és a hálaadásnak, a Krisztusban való hitnek és az örök élet megragadásának. Használjuk hát jól az időt. ÁMEN

Hirdetés:

* Egyházunk Püspöki Tanácsa a jövő héten dönt arról, hogy milyen feltételek mellett mikor indulhat újra gyülekezeteink istentiszteleti élete. Várjunk türelemmel, imádsággal.
* A héten eltemettük özv. **Ponyikai Mihályné** szül. **Csonka Teréz** testvérünket, aki 72 évesen hunyt el. Isten vigasztaló szava Jel 5,8-9 alapján szólt.
* Gyülekezetünk honlapja: **vanyarc.egyhazkozseg.hu**

**Erős vár a mi Istenünk!** Szabó András lelkész (20-824-5104)